ከቅዱሳን ሐዋርያት ጀምሮ መስመሯን ሳትለቅ ቀጥ ብላ የመጣችውን የኢትዮጵያ ኦርቶዶክስ ተዋህዶ ቤተክርስቲያንን ከውጭ ሆነው ተዋግተው ማሸነፍ ያቃታቸው መናፍቃን ያቋቋሙት ድርጅት ነው። እንቅስቃሴው በኢትዮጵያ የተጀመረው፥ የዛሬ ፹፫ ዓመት፥ ከጣልያን ወረራ በፊት በ ፲፱፻፳፬ ዓ.ም. ነው። የመጀመሪያው ሰው አልፍሬድ ባክስተን የተባለ አሜሪካዊ ነው።ይህ ሰው በ ፲፱፻፳፮ ዓ.ም. አዲስ አበባ ላይ ትምህርት ቤት ከፍቶ፥ ቤተክርስቲያን ውስጥ ተመሳስለው በመግባት ከውስጥ የሚሸረሽሩ ሰዎችን እያሰለጠነ ያስመርቅ ነበር። የተመረቁትም ተበትነው እንዳይቀሩ “ሠራዊተ ክርስቶስ” የሚባል ማኅበር አቋቁሞላቸው ነበር።ይህ እንቅስቃሴ ለጊዜው በጣልያን ወረራ ምክንያት ቢቋረጥም፥ ከወረራው በኋላ ዴቪድ ስቶክስ የተባለው ሰው መጥቶ “ሠራዊተ ክርስቶስ” የተባለውን የተሀድሶ ማኅበር እንደገና አጠናክሮታል። ከዚያን ጊዜ ጀምሮ ቤተክርስቲያንን ከውስጥ እየገዘገዟት ነው።ቤተክርስቲያን ግን አልጠፋችም። ምክንያቱም ኢየሱስ ክርስቶስ ቤተክርስቲያንን፡- “የገሃነም ደጆች (አጋንንት፣መናፍቃን) አይችሏትም፤”ብሏልና። ማቴ፡16 ቁ.18። ዛሬ በተለያየ ስም የሚጠሩ ዓላማቸው ግን አንድ የሆነ ብዙ የተሀድሶ ክፍልፋዮች አሉ። የገንዘብ ምንጫቸውም የፕሮቴስታንት ድርጅቶች ናቸው።